CELEX: 32021D1055
Language: sk
Date: 2021-06-21 00:00:00
Title: Rozhodnutie Rady (EÚ) 2021/1055 z 21. júna 2021 o pozícii, ktorá sa má v mene Únie zaujať na konferencii zmluvných strán Dohovoru o zbere, skladovaní a prijímaní odpadu vznikajúceho počas plavby na Rýne a iných vnútrozemských vodných cestách (CDNI), pokiaľ ide o prijatie uznesenia zameraného na rozšírenie zákazu vypúšťania splaškovej odpadovej vody na lode vnútrozemskej plavby, ktoré prepravujú 12 až 50 cestujúcich

28.6.2021   
               
               
                  SK
               
               
                  Úradný vestník Európskej únie
               
               
                  L 227/39
               
            
         ROZHODNUTIE RADY (EÚ) 2021/1055
         z 21. júna 2021
         o pozícii, ktorá sa má v mene Únie zaujať na konferencii zmluvných strán Dohovoru o zbere, skladovaní a prijímaní odpadu vznikajúceho počas plavby na Rýne a iných vnútrozemských vodných cestách (CDNI), pokiaľ ide o prijatie uznesenia zameraného na rozšírenie zákazu vypúšťania splaškovej odpadovej vody na lode vnútrozemskej plavby, ktoré prepravujú 12 až 50 cestujúcich
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 ods. 1 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor o zbere, skladovaní a prijímaní odpadu vznikajúceho počas plavby na Rýne a iných vnútrozemských vodných cestách (CDNI) z 9. septembra 1996 nadobudol platnosť 1. novembra 2009.
                  
               
                     (2)
                  
                  
                     Podľa článku 19 CDNI môže konferencia zmluvných strán zmeniť CDNI a jeho prílohy.
                  
               
                     (3)
                  
                  
                     Cieľom opatrení Únie v odvetví vnútrozemskej plavby by malo byť zabezpečenie jednotnosti technických požiadaviek uplatňovaných v Únii na lode vnútrozemskej plavby v Únii.
                  
               
                     (4)
                  
                  
                     Konferencia zmluvných strán CDNI má na svojom zasadnutí 22. júna 2021 prijať uznesenie, ktorého cieľom je rozšíriť zákaz vypúšťania splaškovej odpadovej vody na lode vnútrozemskej plavby, ktoré prepravujú viac ako 12 cestujúcich a osobné kajutové lode s viac ako 12 lôžkami. Ustanovenia uvedeného uznesenia budú vyžadovať nainštalovanie vhodného vybavenia na palubu plavidiel, ktoré patria do rozsahu pôsobnosti uvedeného uznesenia.
                  
               
                     (5)
                  
                  
                     V technickej norme pre lode vnútrozemskej plavby (ES-TRIN 2019/1), ktorú 8. novembra 2018 prijal Európsky výbor pre vypracovanie noriem v oblasti vnútrozemskej plavby (CESNI), sa stanovujú jednotné technické požiadavky potrebné na zaistenie bezpečnosti lodí vnútrozemskej plavby. Obsahuje osobitné ustanovenia týkajúce sa špecifických kategórií plavidiel, ako sú osobné lode, ustanovenia týkajúce sa vybavenia a zariadení plavidiel vrátane zariadení na zber a zneškodňovanie odpadovej vody, ako aj pokyny na uplatňovanie danej technickej normy.
                  
               
                     (6)
                  
                  
                     Je vhodné stanoviť pozíciu, ktorá sa má zaujať v mene Únie na konferencii zmluvných strán CDNI, keďže ustanovenia uznesenia zásadne ovplyvnia obsah práva Únie, konkrétne smernicu Európskeho parlamentu a Rady (EÚ) 2016/1629 (1).
                  
               
                     (7)
                  
                  
                     Uznesením by sa mal zvýšiť súlad s požiadavkami stanovenými v práve Únie, najmä pokiaľ ide o dátumy uplatňovania pre inštaláciu vhodného zariadenia na zber odpadových vôd na lodiach vnútrozemskej plavby. Okrem toho uznesenie ďalej podporuje iniciatívy a ciele v oblasti ochrany životného prostredia.
                  
               
                     (8)
                  
                  
                     Únia nie je zmluvnou stranou CDNI. Pozíciu Únie vyjadria členské štáty Únie, ktoré sú zmluvnými stranami CDNI, konajúc spoločne v záujme Únie,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Európskej únie zaujať na konferencii zmluvných strán Dohovoru o zbere, skladovaní a prijímaní odpadu vznikajúceho počas plavby na Rýne a iných vnútrozemských vodných cestách (CDNI) na jej zasadnutí 22. júna 2021, je súhlasiť s prijatím uznesenia zameraného na rozšírenie zákazu vypúšťania splaškovej odpadovej vody na lode vnútrozemskej plavby, ktoré prepravujú 12 až 50 cestujúcich.
         
         
            Článok 2
            Pozíciu uvedenú v článku 1 vyjadria členské štáty Únie, ktoré sú členmi konferencie zmluvných strán CDNI, konajúc spoločne v záujme Únie.
         
         
            Článok 3
            Menšie zmeny pozície uvedenej v článku 1 možno dohodnúť bez ďalšieho rozhodnutia Rady.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Luxemburgu 21. júna 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Smernica Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES (Ú. v. EÚ L 252, 16.9.2016, s. 118).